Vejtavle

En vejtavle (synonymt med vejskilt) er et skilt, der har til formål at regulere trafikken, vise vej eller oplyse turister. Vejtavler er en en del af vejafmærkningen. I de fleste europæiske lande samt mange andre lande, bruger man vejtavler med symboler (piktogrammer) i stedet for tekst. På den måde gør man det lettere for folk at forstå tavlerne, når de besøger et andet land.

Den 19. september 1949 vedtog FN i Geneve "Protocol on Road Signs and Signals". Den 13. juni 1959 ratificerede Danmark protokollen ved kongelig resolution. Denne konvention erstattedes d. 8. november 1968 af "Convention on Road Signs and Signals", også kaldet "Wienerkonventionen om færdselstavler og -signaler", udgivet af UNECE, FN's økonomiske kommission for Europa. Denne konvention, som også er ratificeret af Danmark, trådte i kraft 21. maj 1977.

I Danmark kan autoriseret information om vejtavlers betydning og deres placering findes i Bekendtgørelse om vejafmærkning og i Vejdirektoratets vejregler.

Vejtavletyper og færdselstavleklasser 
Ifølge lovgivning fra omkring 2017, udgøres en vejtavle af en hovedtavle og eventuelle undertavler.

Omkring 2017 blev hovedtavler i lovgivningen inddelt i:
 Vejtavler
 Færdselstavler
 Advarselstavler - de fleste er trekantede, med hvid bund, med bred rød kant og med spidsen opad.
 Vigepligtstavler - mange forskellige former og farver.
 Forbudstavler - er cirkelformede. De fleste har hvid bund, bred rød rand og evt. et sort symbol. Nogle er med blå bund. En del signalerer forbudstavleophør og er med hvid bund med flere sorte skråstreger, som viser ophør af tidligere forbudstavle(r). Et eventuelt ophørssymbol er gråt.
 Påbudstavler - er runde med blå bund, tynd hvid kant og hvidt symbol eller tekst.
 Oplysningstavler og områdetavler - er rektangulære og de fleste er med blå bund og nogle få er med hvid eller grøn bund. De har en tynd sort eller hvid kant.
 Vejvisningstavler og turistoplysningstavler
 Vejvisere
 Pilvejvisere
 Hvid/rød pilvejviser
 Grøn/hvide pilvejviser
 Hvid/blå pilvejviser
 Midlertidig pilvejviser - ravfarvede og sorte.
 Frakørselsvejviser
 Tabelvejviser
 Stivejvisere for cyklister, ridende og vandrere
 Stirutetavle
 Stipilvejviser
 Stitabelvejviser
 Stidiagramtavle
 Parkeringsvejvisere
 Parkeringspilvejviser
 Parkeringstabelvejviser
 Parkeringsvejvisere
 Omkørselsrute
 Pilvejviser for omkørselsrute
 Diagramorienteringstavle for omkørselsrute
 Vognbanetavler og orienteringstavler
 Afstandstavler og stedtavler
 Rutenumre
 Ruteangivelser
 Rutenummer for Europavej
 Rutenummer for primære ruter
 Rutenummer for sekundære ruter
 Rutenummer for ringruter
 Rutenummer for cykelruter
 Ruteidentifikation for supercykelsti
 Ruteidentifikation for EuroVelocykelrute
 Ruteidentifikation for turistruten, Margueritruten
 Servicetavler
 Frakørselstavler
 Bekræftelsestavler og turistoplysningstavler

Mellem ca. 1949-1960 blev vejtavler i lovgivningen inddelt i tre klasser:
 Advarselstavler
 Tavler, der giver bestemte instruktioner
 Forbudstavler
 Påbudstavler
 Forklarende tavler
 Anvisningstavler
 Vejvisere og orienteringstavler
 Bytavler, afstandstavler, nummertavler og rutetavler. Stedtavler og ruteidentifikationstavler.

Placering 
Vejtavler opsættes normalt i højre side af vejen i færdselsretningen (Wienerkonventionen om færdselstavler og -signaler artikel 6, punkt 1). Dog kan vejtavler opsættes i midterrabat eller i venstre side af vejen eller ophænges over kørebanen, hvor vej- eller færdselsmæssige forhold gør det påkrævet.

Færdselstavler gælder normalt for al trafik i færdselsretningen. Deres betydning kan dog indskrænkes til kun at gælde for trafikken ad enkelte vognbaner. Dette kan på ophængte tavler tydeliggøres med nedadrettede pile eller vises på oplysningstavler.

Beskadigelse 
Færdselsloven siger om beskadigelse af færdselstavler:

§ 8. Den, der med eller uden egen skyld beskadiger færdselstavler, afmærkning på kørebane eller cykelsti, signalanlæg eller andre færdselsanordninger, skal straks bringe afmærkningen i orden igen, hvis det er muligt. Kan dette ikke ske, skal den pågældende snarest underrette politiet og i øvrigt foretage, hvad der er nødvendigt for at advare andre trafikanter.

Se også 
 Vejvisersten

Noter

Eksterne henvisninger 

 Lær danske færdselstavler 

Færdselsregler
Vejafmærkning
Skilte